**Bátaszék Város Önkormányzata Képviselő-testületének .../.... (...) önkormányzati rendelete**

**a településtervvel, a kézikönyvvel és a településképi rendelettel összefüggő helyi partnerségi egyeztetés szabályairól**

Bátaszék Város Önkormányzatának Képviselő-testülete az Alaptörvény 32. cikk bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva, a képviselő-testület és szervei szervezeti és működési szabályzatáról szóló 2/2011.(II.01.) önkormányzati rendelet 25. § (4) bekezdésében meghatározott feladatkörében eljáró Pénzügyi és Gazdasági Bizottság, a Közművelődési, Oktatási, Ifjúsági és Sport Bizottság, valamint a Szociális Bizottság véleményének kikérésével a következőket rendeli el

**1. Általános rendelkezések**

**1. §**

Bátaszék Város Önkormányzata (a továbbiakban: Önkormányzat) közigazgatási területére vonatkozó településfejlesztési terv (a továbbiakban: fejlesztési terv), településrendezési terv (a továbbiakban: rendezési terv), településképi arculati kézikönyv (a továbbiakban: kézikönyv) és településképi rendelet készítésével és módosításával kapcsolatos helyi partnerségi egyeztetés lefolytatásának szükségességéről, vagy nem szükségességéről Bátaszék Város Önkormányzatának Képviselő-testülete (a továbbiakban: Képviselő-testület) a tervezési folyamat megindításáról szóló önkormányzati határozatában dönt.

**2. §**

A helyi partnerségi egyeztetés során

*a)* a partnerek körére,

*b)* a partnerek tájékoztatásának módjára és eszközeire,

*c)* a partnerek által a tervezetre adott vélemények megadásának módjára és határidőjére, továbbá azok nyilvántartásának módjára,

*d)* a helyi partnerségi egyeztetés lezárásának a módjára *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet (a továbbiakban: új ELjR.) és e rendelet szabályait kell alkalmazni.

**3. §**

E rendelet alkalmazásában Partner (a továbbiakban: Partner): a helyi partnerségi egyeztetésben résztvevő

*a)* Bátaszék Város közigazgatási területén a lakcím-nyilvántartásban bejelentett lakóhellyel rendelkező személy,

*b)* a fejlesztési terv és a rendezési terv (a továbbiakban együtt: településterv) vonatkozásában székhelye, telephelye vagy tevékenysége okán érintett érdekképviseleti, civil és gazdálkodó szervezet, egyház, valamint elismert tevékenységet végző vallási közösség.

**2. A Partnerek tájékoztatásának módja és eszközei**

**4. §**

Helyi partnerségi egyeztetést előíró önkormányzati határozat esetén, a polgármester hirdetményben

*a)* a településtervezés megkezdésekor javaslatokat kér a településterv, a kézikönyv, a településképi rendelet (a továbbiakban együtt: Dokumentumok) készítése vagy azok módosítása vonatkozásában,

*b)* tájékoztatást ad a Dokumentumok készítése vagy azok módosításának tervezett tartalmáról,

*c)* a Dokumentumok készítése vagy azok módosításának elkészült tervezetét véleményezteti a partnerekkel, mely feladatoknak a hirdetmény és a Dokumentumok Polgármesteri Hivatalban történő kifüggesztésével, az Önkormányzat honlapjára történő feltöltésével és az Önkormányzat internetes közösségi oldalán történő megjelentetésével tesz eleget.

**3. A Partnerek által a tervezetre adott vélemények megadásának módja és határideje, továbbá azok nyilvántartásának módja**

**5. §**

(1) A Partnerek a hirdetményben meghatározott határidőig tehetnek írásos észrevételt e rendelet 1. mellékletében szereplő partneri adatlap megküldésével, a következő módokon:

*a)* papír alapon az Önkormányzat címére történő megküldéssel, vagy

*b)* elektronikus levélben a hirdetményben meghatározott e-mail címre történő megküldéssel.

(2) A beérkezett javaslatokra és véleményekre a hirdetményben megjelölt határidő elteltét követően a polgármester, a főépítész valamint a Dokumentumok készítésével vagy azok módosításával megbízott tervező ad szakmai választ.

**6. §**

(1) A helyi partnerségi egyeztetés során érkezett javaslatokat és véleményeket az Önkormányzat nyilvántartásba veszi.

(2) Az (1) bekezdés szerinti nyilvántartás a következőket tartalmazza:

*a)* a javaslattevő, véleményező nevét, lakhelyét, székhelyét, vagy telephelyét,

*b)* a javaslat vagy vélemény tartalmát,

*c)* a javaslatra vagy véleményre adott választ, el nem fogadása esetén annak indoklását,

*d)* a javaslatot, véleményt elfogadó vagy elutasító önkormányzati határozat számát

(3) Az (1) bekezdés szerinti dokumentumokat a közfeladatot ellátó szervek iratkezelésére vonatkozó szabályok szerint, az ott meghatározott határidőig kell nyilvántartani.

**4. A helyi partnerségi egyeztetés lezárásának módja**

**7. §**

A helyi partnerségi egyeztetés során érkezett javaslatok és vélemények elfogadásáról vagy el nem fogadásáról, az el nem fogadás indoklásáról, valamint a helyi partnerségi egyeztetés lezárásáról a Képviselő-testület önkormányzati határozattal dönt.

**5. Záró rendelkezések**

**8. §**

Hatályát veszti a Bátaszék város településfejlesztési, településrendezési és településképi feladataival összefüggő partnerségi egyeztetés szabályairól szóló 9/2017 (IV.28.) önkormányzati rendelet.

**9. §**

Ez a rendelet a kihirdetését követő 15. napon lép hatályba.

*1. melléklet*

(A melléklet szövegét a(z) 1. melléklet PARTNERI ADATLAP.pdf elnevezésű fájl tartalmazza.)